text:
Icy’ingenzi cyari gikomeye Yesu yaragikoze.
Nshuti yanjye, mwene Data, Imana yacu irahambaye, mu buzima itunyuzamo hari ibyo ducamo tukibaza impamvu yabyo ntidupfe kuyisobanukirwa, rimwe na rimwe byadukomerana tukabona ari nk’igihano twahawe, nyamara twareba abandi tukabona baguwe neza baranezerewe, kuri bo wanareba ugasanga batakurusha no gusenga ngo ahari tubyite ibisubizo by’ayo basenze, wenda ahubwo ugasanga ntibajya banigora basenga ,ariko ndagirango nkubwire ngo impamvu nta yindi n’ukugirango Imirimo y’Imana igaragarizwe muri twe.
Ijambo ry’Imana dusanga muri Yohani 9:1-7 ritwereka ngo Yesu “Akigenda abona umuntu wavutse ari impumyi. Abigishwa baramubaza bati “Mwigisha, ni nde wakoze icyaha, ni uyu cyangwa ni ababyeyi be ko yavutse ari impumyi?” Yesu arabasubiza ati “Uyu nta cyaha yakoze cyangwa ababyeyi be, ahubwo ni ukugira ngo imirimo y’Imana yerekanirwe muri we. Nkwiriye gukora imirimo y’uwantumye hakiri ku manywa, bugiye kwira ni igihe umuntu atakibasha gukora. Nkiri mu isi ndi umucyo w’isi. Amaze kuvuga atyo acira amacandwe hasi, ayatobesha akondo akamusīga ku maso, aramubwira ati “Genda wiyuhagire mu kidendezi cy’i Silowamu”, (hasobanurwa ngo “Yaratumwe”). Nuko aragenda ariyuhagira, agaruka ahumutse.
Imana ishimwe cyane kuko ifite inzira zayo nyinshi zo kudutabara, uretse rero iyi mpumyi, wasanga nawe ibyo unyuramo byaratumye usa nk’udasobanukiwe icyo wazize, ariko humura ubwo Imirimo y’Imana izigaragariza muri wowe, uzahamya neza ko atari kubw’imbaraga zawe, kuko hari kenshi wazikoresheje ntugire icyo ugeraho, kandi ubwo uzaba umaze kumera neza, uhimbaza Imana ntuzibagirwa ko inzara iryana, bityo nubona uyitaka ntuzazuyaza kumufasha, icyo gihe Imirimo y’Imana izaba igaragariye muri wowe.
Ingero ni nyinshi zigaragara z’ibyo unyuramo bikugora, nyamara nta gihinduka, nyamara si uko Imana itakumva, ahubwo ni igihe cyo gutabarwa kitaragera, ubwo izakwiyereka n’abakwibazagaho, bazakugarukira, bazahimbaza Imana wasenze, kuko babonye amaboko yayo. Umwami Dariyo yahimbaje Imana kubwo gutabarwa kwa Daniyeli, nyuma y’uko atawe mu rwobo ry’ intare, maze akavanwamo ntacyo zimutwaye (Daniyeli 6:24-29), Daniyeli ari mu rwobo rw’intare ntiyari aguwe neza, byabonekaga ko birangiye,ariko Imana yagirango yihesheje icyubahiro, maze uburinzi bwayo bumuba hafi cyane, maze amahanga yose amenya gukomera kw’Imana, biciye kuri Dariyo kuko yahise atanga itegeko ryo gusenga Imana ya Daniyeli.
Uyu munsi ibyabaye kuri Daniyeli no kuri iyi mpumyi Yesu yakijije, bikwiye kudusigira isomo rikomeye, kuko n’ubwo Iyi mpumyi yari ibwiwe kujya koga mu maso ku kidendezi cya Silowamu, ikigaragara ni uko yagendaga idandabirana isitara, iribwa mu maso, ariko iratanya kuko yari izi neza ko igomba gukira.
Nawe rero nshuti y’umusaraba, inkuru ngufitiye ni uko Yesu yasize akondo ku maso yawe, icyo usabwa n’ukujya ku kidendezi ukoga, icy’ingenzi Yesu yaragikoze ahasigaye ni ahawe, hagarara aho ugomba guhagarara unakore icyo ukwiye gukora, ibisigaye byose ni ubufindo kuri we, Yakoze igikomeye aragupfira ku musaraba, nawe tera intambwe umwizere, birashoboka kandi ko wateye intambwe yo kwakira agakiza, ariko ntibihagije ngo ugereke akaguru ku kandi hari ibyo ugisabwa gukora, Imana idusezeranya byinshi ikanadukorera byinshi, ariko ni ngombwa ngo dusohoze ibyo dukwiye kukora: dusenga by’ukuri, twera imbuto zikwiriye abihannye dukora ibikorwa by’urukundo, twubaha tukanakurikiza amabwiriza n’amategeko Umwami Imana yadutegetse ibyo byose nitubishyikira nta kabuza ko Imana izaturengera maze imirimo yayo yerekanirwe muri twe, nubwo byaba bikomeye gute, iyo uri mubushake bw’Imana gutabarwa kuritamura maze habeho gutangaza no gutungura benshi kandi bizabatera guhimbaza Imana wakurikiye.
Nasoza nkubwira kandi ngo witinyishwa n’ibyo ucamo kuko uri munzira ugana ku kidendezi kandi nugerayo urakira kuko umurimo w’ingenzi Yesu yawukoze Imana ibahe umugisha.
Irene MUKANEZA


c: text/html

text:
Itsinda ry’Abadepite mu Nteko Ishinga Amategeko bagera 18 bari kumwe n’abakozi 10 bakorera mu Nteko Ishinga Amategeko bagiriye uruzinduko mu Karere ka Gakenke baganira n’Ubuyobozi bw’ako Karere ndetse n’abaturage hagamijwe gukurikirana ishyirwa mu bikorwa ry’imishinga iteganyijwe mu Ngengo y’Imari n’Imihigo ya 2017-2018, kumenya uko abaturage bita ku isuku n’imirire myiza n’uko bagira uruhare muri gahunda zibagenerwa, kumenya uko gahunda y’imiturire iboneye ishyirwa mu bikorwa no gukurikirana uko imyanzuro y’Inteko Rusange yagiye ishyirwa mu bikorwa.
Nzamwita Deo, Meya wa Gakenke, uhagaze
Nyirarukundo Ignatienne, wari ayaboye iri itsinda ry’Abadepite, avuga ko uruzinduko rw’iminsi 5 bari bagamije bagamje kureba uko gahunda za Leta ikorana n’abaturage zibegerezwa, kureba umusaruro zitanga, kureba ibikorwa bijyanye n’imibereho y’abaturage uko byagiye bifatirwa ingamba mu bihe bitandukanye byahise.
Agira ati,” hari ikijyanye no kugira uruhare mu bibakorerwa kuko hari ibigenda bitera intambwe, hari ibijyanye n’isuku muri rusange aho bigaragara ko isuku ku bantu bakuru ibageraho ariko abana usanga itari yaberaho cyane.”
Akomeza avuga ko bari no kureba ibijyanye n’imirire ko hagomba kubaho gahunda yo kwihaza mu biribwa ndetse banaganiriye ku bijyanye n’imiturire.
Umuyobozi w’Akarere ka Gakenke, Nzamwita Deogratias. Avuga ko abaturage bagira uruhare mu bibakorerwa binyuze muri gahunda zitandukanye, haba mu kubaka ibikorwaremezo hifashishijwe umuganda, kugira uruhare mu gutoranya abagenerwabikorwa ba gahunda ya girinka,Vup no gushyira abaturage mu byiciro by’ubudehe, kubaka ibyumba by’amashuri y’uburezi bw’ibanze n’ibindi.
Agira ati, “kandi uyu mwaka wa 2017/2018 mu Karere ka Gakenke hari hateganyijwe gutuza ingo 190 zivanwe mu manegeka n’ingo 810 zivanwe ahatatanye, Ni ukuvuga ko Akarere kageze ku kigero cya 73.3% aho twahuje abatishoboye bagurirwa ibibanza, abahuye n’ibiza bahawe amabati.”
Akomeza avuga ko abaturage bakangurirwa kwita ku mirire myiza bategura kandi barya indyo yuzuye.
Kagaba Emmanuel, umwezi.net

robotstxt: allowed

filter: keep


text:
Knowless Yizihije isabukuru ya nyuma y’amavuko ya mbere y’uko aba umubyeyi
Butera Knowless yizihije isabukuru ya nyuma y’amavuko, ya mbere y’uko yibaruka imfura ye.
Yujuje imyaka 26 kuri uyu wa Gatandatu tariki ya 1 Ukwakira 2016.
Ishimwe Clement bashakanye abicishije ku rubuga rwe rwa Instagram, Yongeye kumugaragariza urukundo rutagira umupaka amukunda.
Yagize ati” Isabukuru nziza nshuti yanjye magara, mugore mwiza, mama w’umwana wanjye.
Reka iyi sabukuru tuyizihize bihagije, dore ko ari yo yanyuma twizihije mbere y’uko tuba ababyeyi. Nzagukunda kugeza ku mwuka wa nyuma nzahumeka”.
Knowless nawe abicishije ku rubuga rwe rwa Instagram yashimiye umugabo we, anamubwira ko nta mpano yamurutira umwana atwite .
Ati “Ni iby’igiciro gikomeye kuba mfite ubuzima buri gukurira mu bwanjye. Nta mpano y’isabukuru y’amavuko ibaho yakundutira kamarayika kanjye”.
Butera Knowless na Ishimwe Clement basezeranye kuzabana akaramata ku itariki ya 7 Kamena 2016, nyuma y’urukundo rw’igihe kirekire bagiranye.
Ibitekerezo ( 14 )
NIBYIZA KUBYARA KARE
Mujye muragiza urugo wanyu Imana mubikore mu rukundo no kwizerana nicyo gisumba ibindi....
njyewe ntakurambana mbona ketetse Imana yonyine
ndagukunda cyane wowe numutware wawe ariko jyewe mbasabiye kumenya imana naho ubundi ibindi biza nkarukurubana mbese ninyongera
icyombifurije nukumenya imana
ABABA GENE MARIE NIBEZA BARAKWIRANYE UZIKO MBAREBA SIMBAHAGE NUBWAMBERE MBONYE ABANTU BABANA BESE BARYOHEYE IJISHO NTIBAZABABAZANYE BAZABE INTANGARUGERO NTIBAZANDUZE URUKUNDO RWABO.
ese koko KO agiye kubyara vuba?uyu mwanya koko?yari yaratanze avance
Uwomwana azaba akize peeeee
BUTERA na ISHIMWE mbifurije umugisha mu rugo rwanyu iminsi yose kandi muzabyare muheke, Imana izabe mu byanyu kandi namwe byose mujye mubiragiza Imana.Muzakundane iminsi yose kandi murangwa no kubahana.
eh eh eh eh
ko abyaye vuba ra!!!
nibyiza cyane
basome 1abakorinto 13:7,8
azabyare hungu nakobwa basubireyo ntamahwa


text:
Namenya nte ibyo Imana ishaka?
Nuko bene Data ndabinginga ngo mutange imibiri yanyu ibe, ibitambo bizima byera bishimwa n’Imana, ari ko kuyikoirera kwanyu gukwiriye. Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka ari byo byiza bishimwa kandi bitunganye rwose.” Abaroma 12:1-2
Abantu benshi bahora bifuza kumenya ibyo Imana ibashakaho. Ni ngombwa kwifuza kubimenya kuko iyo tubimenye, tuba dufite n’amahirwe yo kumenya kamere y’Imana muri rusange. Kenshi ibyo umuntu ahora atekereza ni byo byerekana ibyo akunda n’ibyo yanga. Imana nayo ni uko. Ibyo ikunda n’ibyo yanga tubimenyera mu ijambo ryayo. Tumenye ibyo Imana ishaka, twaba tuyisobanukiwe by’ukuri.
Reka dufate urugero ruto:
“Kuko Imana yakunze abari mu isi cyane, byatumye itanga umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho, Yohana 3:16”
Aha tubona ko Imana yakunze abari mu isi cyane, bikageza n’aho itanga uwana wayo w’ikinege (umwana umwe gusa) . sinzi ko wowe wabikora. Kenshi no gutanga ikintu biratugora kandi tuba dufite byinshi. Iki ni kimwe mu bitwereka kamere y’Imana, cyangwa ibyo ishaka: “Ishaka ko abantu babona ubugingo (ubuzima) buhoraho. Mu yandi magamgo, ishaka ko babaho iteka ryose.”
Nta kintu cyananira Imana. Ishobora no guha abantu ubushobozi bwo kubaho iteka ryose badapfa. Ntubishidikanye, ukore gusa icyo Ijambo ry’Imana rigusaba: “Kwizera umwana wayo w’ikinege, Yesu Kristu”.
Abaroma 12:1
Dore ibindi Imana igushakaho:
- Kuba ibitambo bizima: Ubusanzwe nta gitambo kizima kibaho. Icyajyaga gutambwa, babanzaga kucyica. Ariko Imana imaze kubona ko tugomba kuyikorera turi bazima, irashaka ko tuyiha tukayiyegurira, nk’uko icyatambwaga cyabaga gipfuye kitari bugaruke kubw’Imana. Natwe dukwiye kumera nk’abapfuye kubwo kwiyegurira Imana. Ibi bivuga ko gushaka kwacu kose tugufasha hasi maze tugakora gushaka kw’Imana.
- Kuba ibitambo byera: Kuba ibitanbo bizima, tugomba kongeraho kwera. Ni bwo Imana izashima igitambo cy’imibiri yacu. Ni ukuvuga ko usabwa kuyikorera uyiyeguriye by’ukuri, ariko wera.
Abaroma 12: 2 hagira hati: “Kandi ntimwishushanye n’ab’iki gihe, ahubwo muhinduke rwose mugize imitima mishya, kugira mumenye neza ibyo Imana ishaka, ari byo byiza bishimwa kandi bitunganye rwose.”
Ibyo Imana ishaka, ni byiza kandi biratunganye rwose. Umuntu aramutse amenye ibi akabishyira mu bikorwa, yaba ari umuntu ushimwa n’Imana kandi n’abantu babimubonaho.
Wamenya ute ibyo Imana igushakaho?
Abaroma 12:2 Kugira ngo umenye ibyo Imana igushakaho, urasabwa ibikurikira:
- Kutishushanya n’ab’iki gihe: mu rundi rurimi, bivuga kudafata urugero ku b’isi [NIV, The Journey].
- Guhinduka, ukagira umutima mushya: aha umutima mushya uwugereranye n’igihe wagenderaga mu byaha. Ntabwo umutima wawe wari mushya. Umuntu ufite umutima mushya ni uwizeye Yesu Kristu nk’Umwami n’Umukiza we. Uyu na we arasabwa guharanira kwica ingeso za kamere zikimurangwaho. Ibi ni byo ijambo ry’Imana ryise guhinduka rwose.
Niba utarizera Yesu nk’Umwami n’Umukiza wawe, ntibyashoboka ko uba igitambo cy’Imana. Abamwizeye bafite amahirwe. “Bazabona ubugingo buhoraho.” Abataramwizeye bazarimbuka. Ngwino umwizere, kuko icyatumye Imana imutanga ari ikinege, ni ukugira ngo uhabwe ubugingo buhoraho.
Imana iguhe umugisha ko wumviye ijambo ry’Imana.
Ngezahayo Simeon


text:
Abantu batandukanye ku isi bakunda gusomana gusa ugasanga hari igihe baba batazi igisobanuro cya buri buryo. Gusa ariko ni byiza gusomana uzi n’icyo uburyo ukoresheje busobanura.
Ubu ni bumwe mu bwoko bwo gusomana bubaho n’ubisobanuro bwabwo.
1. Gusoma ku gahanga.
Uyu ni umusomo utera ibyishimo n’uburyohe ku bakundana, umukunzi wawe nagusoma ku gahanga nta kabuza uzumva utekanye, ubu bwoko bwo gusomana busobanura ngo “nkwitayeho cyane kandi sinifuza kukubura mu buzima bwanjye”.
2. Gusoma munsi y’ijisho
Ubu ni uburyo bwiza bwo kwereka umuntu ko umukunda cyane bikaba byiza cyane iyo ubikoze mutaramarana igihe kinini akwemereye urukundo, umukunzi wawe nagusoma munsi y’ijisho ni ikimenyetso cy’urwego rwe rw’ikinyabupfura.
3. Gusoma ku ijosi
Ubu ni uburyo bwo gusomana bukoreshwa cyane n’abantu barambanye mu rukundo cyangwa bashakanye, nubona umuntu agusomye ku ijosi ni gihamya cy’uko akwiyumvamo bihambaye.
4. Gusomana byihuse.
Uku gusomana si ukw’abarambanye mu rukundo kuko ni ubukoreshwa ku munsi wa mbere mugihura n’uwo mukundana, ubikora iminwa ifunze ubundi ukayihuza n’uw’inchuti kandi ukabikora mu gihe gito cyane kitarengeje amasegonda atatu, ibi bigatanga ubutumwa ngo “ndakunda cyane kandi kwiyumvamo”.
5. Gusomana by’abakundana.
Ubu ni uburyo bwo gusomana ukora witonze aho uhuza iminwa n’umukunzi wawe ariko ibumbuye gake, ibi ubikora witonze kuko iyo ubikoze nabi bitakaza igisobanuro cyabyo “bikaba bisobanura ko ugikeneye kwiga byinshi kuwo usomye”.
6. Gusomana by’abafaransa “French kiss”
Ibi bijya gusa no gusomana by’abakundana ariko ukongeraho ururimi “bigashaka kuvuga ngo ndakwifuza kandi ndagukeneye”
Yanditswe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
bwonvako arabwiza pe arko se iyo musomanye mukaryana indimi nubuhe bwoko bwogusomana ?
Uko ubyumva5
ibinibyo ahubwo mwigireho


text:
UMURIMO WO KUBWIRIZA
Mu Budage hari gahunda yo kubwiriza abagiye mu biruhuko
Abahamya bashyize utwo tugare mu migi minini ituwe n’abantu benshi. Ese iyo gahunda izagira icyo igeraho mu migi mito yo mu Budage, aho abantu bajya kuruhukira?
UMURIMO WO KUBWIRIZA
Kugeza ubutumwa bwiza ku Basinti n’Abaroma baba mu Budage
Muri gahunda yihariye yo kubwiriza yabaye mu mwaka wa 2016, Abahamya batanze inkuru z’Ubwami 3.000, baganira n’Abasinti n’Abaroma barenga 360 kandi batangiza ibyigisho bya Bibiliya 19.
UMURIMO WO KUBWIRIZA
Bagenda ku butaka bwo mu nyanja bagiye kubwiriza
Bagenda ku butaka bwo mu nyanja bagiye kubwiriza.
IBIRORI BYIHARIYE
Urukundo rwatumye bunga ubumwe mu ikoraniro ryabereye i Frankfurt mu Budage
Abantu babarirwa mu bihumbi baturutse mu bihugu bitandukanye no mu mico itandukanye bateraniye hamwe bunze ubumwe kandi batuje.
UBUZIMA BWO KURI BETELI
Umunsi wo gusura inzu yubatse ku rutare
Ibiro by’ishami byo mu Burayi bwo hagati byatumiye abatuye hafi y’aho bikorera, abikorera n’abo mu nzego z’ubutegetsi mu munsi w’imurikabikorwa, wari ufite insanganyamatsiko igira iti “Tumaze imyaka 30 i Selters”. Ni iki bamwe mu bantu 3.000 bari aho bavuze?


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 12,1-4)
Bavandimwe, 1nubwo duhagarikiwe n’inteko ingana ityo y’ababaye intwari mu kwemera, nitwigobotore imizigo idushikamiye n’icyaha gihora kiducogoza, maze tuboneze inzira ubutagerura mu ntambara twahamagariwe, 2duhanze amaso Yezu, We ntangiriro n’iherezo ry’ukwemera kwacu, We wemeye guhara ibyishimo byari bimukwiye, akiyumanganya umusaraba adatinya ko byamuviramo ikimwaro, nuko kuva ubwo akicara iburyo bw’intebe y’Imana. 3Koko nimutekereze uwababajwe cyane n’abanyabyaha bari bamwibasiye, agira ngo imitima yanyu itazacogozwa n’ukwiheba. 4Ntimurarwana bigeze aho kuvushwa amaraso mu ntambara y’icyaha murimo.
ZABURI (Zab 22 (21),26-27,28.30, 31-32
Inyik/ Abashakashaka Uhoraho bazamusingiza.
Nyagasani, ni wowe nzaharira ibisingizo byanjye mu
ikoraniro rigari;
imbere y’abagutinya, nzubahiriza amasezerano nakugiriye.
Abakene bazarya maze bahage,
abashakashaka Uhoraho bazamusingiza babwirana bati
«Murakarama mwese, munezerwe ubuziraherezo!»
Isi yose aho iva ikagera,
izabyibuka maze igarukire Uhoraho,
imiryango yose y’amahanga imupfukamire.
Abakomeye bose bo ku isi baramupfukamiye,
Ababereyeho kuzapfa bose bemeye kumugandukira.
Urubyaro rwabo ruzamukeza,
ruzamenyekanye Uhoraho mu bisekuruza bizaza;
ruzamamaza ubutungane bwe,
imbaga izavuka nyuma ruyitekerereze ibyo Uhoraho yakoze.
IBANGONDIRIMBO RIBANZIRIZA IVANJILI (2 Tim 1, 10)
Alleluya Alleluya.
Yezu Kristu, Umukiza wacu yatsinze urupfu,
maze atangaza ubugingo abigirishije lnkuru Nziza.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk5,21-43)
Muri icyo gihe, 21Yezu ngo amare kugera ku nkombe yo hakurya ari mu bwato, ikivunge cy’abantu kimuhombokaho bamusanga aho yari ahagaze ku nkombe y’inyanja. 22Ubwo rero haza umwe mu batware b’isengero, akitwa Yayiro. Abonye Yezu apfukama imbere ye, 23amutakambira akomeje ati «Umukobwa wanjye yarembye cyane; ngwino umuramburireho ibiganza akire, abeho.» 24Yezu ajyana na we, na cya kivunge cy’abantu kiramukurikira; kimubyiganaho.
25Ubwo rero hakaba umugore wari urwaye indwara yo kuva amaraso, ayimaranye imyaka cumi n’ibiri. 26Yari yarahababariye cyane kubera abavuzi benshi, ahamarira ibintu bye byose ariko ntibyagira icyo bimumarira, ahubwo akarushaho kumererwa nabi. 27Uwo mugore rero yari yarumvise ibyo bavugaga kuri Yezu, aturuka inyuma ye mu kivunge cy’abantu, nuko akora ku myambaro ya Yezu. 28Yaribwiraga ati«Byibuze ninkora ku myambaro ye, ndakira.» 29Akiyikoraho isoko y’amaraso irakama, maze yumva mu mubiri we akize icyo yari arwaye. 30Ako kanya Yezu yumva ko ububasha bumuvuyemo. Arahindukira abaza ikivunge cy’abantu ati «Ni nde ukoze ku myambaro yanjye?»31Abigishwa be baramubwira bati «Urabona iki kivunge cy’abantu bakubyiga impande zose, maze ukavuga ngo ninde unkozeho?» 32Nuko areba impande zose ngo amenye uwakoze ibyo. 33Umugore rero wari uzi ibyamubayeho, aza afite ubwoba kandi ahinda umushyitsi, amupfukama imbere, amubwiza ukuri kose. 34Yezu aramubwira ati «Mwana wanjye, ukwemera kwawe kuragukijije. Genda amahoro, kandi ukire indwara yawe.»
35Mu gihe akivuga ibyo, haza abantu bavuye kwa wa mutware w’isengero, baramubwira bati «Umukobwa wawe amaze guca. Uraruhiriza iki kandi Umwigisha?» 36Yezu aba yabumvise, abwira umutware w’isengero ati«Witinya! Upfa kwemera gusa!» 37Nuko ntiyareka hagira undi umukurikira, uretse Petero na Yakobo, na Yohani murumuna wa Yakobo. 38Bageze mu rugo rw’umutware w’isengero, Yezu ahasanga urusaku rw’abantu bariraga, bacura imiborogo. 39Ngo yinjire, arababwira ati «Urwo rusaku n’ayo marira ni iby’iki? Umwana ntiyapfuye, ahubwo arasinziriye.»40Nuko baramuseka. Amaze guheza bose, ajyana na se na nyina b’umwana, n’abari kumwe na we, maze yinjira aho umwana yari ari. 41 Nuko afata umwana ukuboko, aramubwira ati «Talita kumi», bigasobanura ngo «Mukobwa, ndabikubwiye: haguruka!» 42Ako kanya umukobwa arahaguruka atangira kugenda, kuko yari afite imyaka cumi n’ibiri. Nuko ubwoba bwinshi burabataha bose. 43Abihanangiriza akomeje ngo ntihagire umuntu ubimenya, maze arababwira ngo bamugaburire.


text:
Ibitekerezo by’ urucantege ugomba gutsinda kugirango uzagere ku ntego wiyemeje
Harubwo uba wumva ugambiriye kugera ku ntego runaka kandi ukumva ugomba kuzayigeraho. Ukumva rwose ufite ububyutse muri wowe noneho ugatangira gukora ku mishinga utekereza ko yazagufasha kugera kubyo wiyemeje. Nyuma y’ iminsi micye ibindi bitekerezo biguca intege bigatangira kuza noneho ugatangira gushidikanya, ukagira ubwoba ko intego yawe ushobora kutazayigeraho, ko kandi utazi neza ko bizaguhira.
Ibindi bitekerezo bitangira kugenda biza nawe ugatangira kugabanya imbaraga washyiraga mubyo wari wiyemeje gukora. Ariko burya kuba ari ukwihombya muburyo bwinshi, kuko uba warashoyemo byinshi birimo umwanya wawe, amafaranga nibindi kugirango umushinga wawe uzagere ku ntego wifuzaga. Burya ntamuntu uwariwe wese wifuza gukora icyintu muburyo bwo guta umwanya.
Bityo mugihe utabasha kurwanya kandi ukanesha ibitekerezo bishobora kukuzamo by’ urucantege, bizanakugora kuba wabona imbaraga zagufasha kugera kuntego z’ ibyo wiyemeje ugomba kugeraho. Nanone, kugirango ubashe kunesha ibitekerezo by’ urucantege bisaba ko ubanza gukora inyigo kuri buri gitekerezo kije kiguca intege ukagisesengura neza.
Uyu munsi nanditse nsobanura ibitekerezo bibaho by’ urucantege bibaho, umuntu asabwa gutsinda kugirango ugere kuntego yihaye :
#1. Ndabona ntazagera ku ntego (I’m Not Going To Succeed)
Buri muntu wese burya atinya gutsindwa cg kutagera ku ntego yiyemeje. Rimwe na rimwe akibaza ko yenda atari umuntu umeze kimwe n’ abandi baba barakoze igikorwa kimeze kimwe nkicye bo bakabasha gutsinda bakagera ku ntego. Cyakora usanga bibaho gacye ko umuntu agerageza gukora ikintu bwambere bigahita bikunda ko agera ku nzozi ze !
Nibyo, ushobora kwigira ku makosa y’ abandi ariko burya nawe uzakora ayawe makosa y’ umwihariko. Ntago ikintu cyose uzagerageza gukora kizagenda neza nkuko ubishaka. Nkuko bakunze kubivuga burya ngo "gutsindwa wagerageje nabyo si bibi" cg ngo "Uburiye umubyizi mukwe ntako aba atagize". Aha icyo wamenya nuko burya buri ntsinzi yose iba yaragizemo imbogamizi nubwo zaba nke. Bityo nubwo wahura n’ imbogamizi cg ibicantege birenge ahubwo ukomeze ukore, Intsinzi nuyigeraho izasibanganya imvune zose n’ ibindi bigoye waciyemo kugirango uyigereho.
Umuhanga umwe witwa Derek Jeter yabivuze neza ati : "Njye nkunda igihe abantu banshidikanyaho. Bituma nkora cyane kugirango mbemeze ko bibeshye"
"I love it when people doubt me. It makes me work harder to prove them wrong" - Derek Jeter
#2. Ndi gutakaza igihe cyanjye (I’m Wasting My Time)
Ushobora kuba uri gukora ku mushinga wumva neza, ariko abandi bantu bagatekerezako uri guta igihe cyawe. Noneho bikazagera igihe nawe ugatangira kwibaza ko koko wibeshye ushobora kuba uri guta igihe cyawe nkuko babantu bari barabivuze. Ugatangira gutekereza impamvu abandi bantu bagera kucyo biyemeje cg ku ntego zabo vuba ariko wowe ntibishoboke, bityo ukibaza ko ibyo uri gukora bipfuye cg ataribyo.
Ariko se nibyo ? Nigacye uzabona abantu bageze ku ntego zabo bitabagoye cg ngo babiharanire bashyizemo imbaraga nyinshi. Inkuru nyinshi zivuga ku bantu bagezeyo (bakize cg bageze ku ntego) ariko ntizikubwira urugendo rukomeye n’ ingorane nyinshi bagiriyemo kugirango bagere aho bageze. Bivuga ko kugera ku ntego bitagira igihe runaka ntarengwa cyagenwe, kandi ko atari irushanwa, ihiganwa cg isiganwa.
Bishobora kugusaba imyaka 3 kugirango ugere kuntego wiyemeje kandi wari waragambiriye gukoresha imyaka 2, burya ibyo nibyiza kuruta kubireka cg kutagerageza kubikora. Mugihe cyose uri gukora ufite intego ugambiriye ntago uba uri guta umwanya. Ahubwo uba uri kugenda usatira intsinzi kandi ugendera kumuvuduko ugukwiriye.
#3. Bizahomba cg ntibizashoboka ! (It Will Fail In The End)
Ibitekerezo bishobora kukuzamo bikugabanyiriza icyizere. Urabizi ko uri gukora cyane bishoboka, ibyo ukora urabikunze, ariko ukaba warigeze gutsindwaho cg ibyo ukora byarigeze gucika intege, icyo gihe uzagenda uhura n’ ibitekerezo bigaruka kenshi bikubwira ko ushobora kuzongera ugatsindwa. Bityo niba ushaka gutsinda bene ibyo bitekerezo, shyiramo imbaraga zawe zishoboka ukore uko ushoboye kose kugirango ugere ku ntego wiyemeje.
#4. Narakererewe (I’m Too Late)
Ushobora kuba warigeze kugira igitekerezo cyiza cyo gukora ikintu runaka ariko ubu ukumva ntibikigushishikaje. Gukoresha igihe neza ni ngomba cyane kugirango uzagere ku ntego wiyemeje. Biragorana ko wazagera ku ntego mugihe ibitekerezo n’ imigambi byawe utabijyanisha n’ imikoreshereze myiza y’ igihe.
Igitekerezo cyawe gishobora kuba cyari cyiza rwose mbere, ariko ubu ukabona ko kitagishamaje. Gusa birashoboka ko wakivugurura cg ukagira icyo ugihinduraho. Kuko hariho ibintu byinshi bikorwa kandi ubona byenda gusa ariko nubundi bigahurira mw’ ihiganwa hagati y’ ababicyeneye kandi byose bikunguka. Nukuvuga ko igitekerezo cyawe gicyeneye gusa kongera kuvugururwa ubundi kigasubirana agaciro kacyo.
Wibuke ko, kugera ku ntego bitagira igihe ntarengwa. Ibitekerezo byawe cg ibyo uri gukora niba ubona bitajyanye n’ igihe, bivugurure kugirango ugere ku ntego yawe. Wishaka gucyemura ibibazo by’ ahazaza ukoresheje ibisubizo by’ ahashize (future issues # past solutions)
Umwanzuro
Ntibyoroshye kurwana n’ ibitekerezo bitandukanye biza mu muntu. Abantu benshi usanga bahangayikishwa n’ ahazaza. Rimwe na rimwe icyiza wakora n’ ugufata akanya ugatekereza neza ku ntego ugambiriye bishobora kugutera imbaraga zo kongera gukora cyane.
Ushobora gutsinda ugushidikanya kwakuzamo, bikagufasha mu kwiyemeza wese guhangana n’ imbogamizi uzagenda uhura nazo. Iyo ubonye igisubizo cyo gushidikanya wari ufite, bigutera imbaraga zo gukomeza ugana imbere heza.
Byanditswe na : Jean HABIMANA / UBUHANGA.COM / habijean2020@yahoo.fr
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- Kudownloadinga biragutindira ? Bicyemure ukoresha izi porogaramu zituma binyaruka
- Ushobora kubona nimero za telefone ushaka kuri internet bitakugoye
- Samsung yahagaritse zimwe muri telefoni zayo zajyaga ziturikana abantu bari kuzikoresha
- What is an IP Address Conflict and How to resolve it ?
- Inviting to Whatsapp Groups via Links
- Menya itandukaniro hagati ya CD-R, CD-RW, DVD-R, DVD+R, na DVD-RW
- Waruziko wareba passwords zawe zose wakoresheje kuri internet


text:
Kabayiza Idrissa:
Nitwa Kabayiza idrissa bakunda kwita Zaki nkaba nkunda umupira w’amaguru naranawukinnye muri Junior ya Rayon sports nkaba nkunda General James KABAREBE.
Umwezi.net:
Ko uvuga ko wamugeneye igihembo, icyo gihembo kiri mu ruhe urwego, kigamije iki?
K. Id:
Icyatumye ntegurira James KABAREBE igihembo nuko ari mu bantu babohoje igihugu akaba no mu bantu bakunda abaturage, akaba akunda n’umupira w’amaguru cyane cyane agakunda n’abantu bo hasi. Ubwe aba yumva yavugana na buri wese, aba ashaka ko yabana na buri wese, uretse ko abamurinda batabimwemerera, kuko James KABAREBE ari umuntu ugira umutima mwiza, usabana n’abantu bose, niyo mpamvu namuteguriye igihembo cya fanion iriho amafoto ye na porte-clés (udutwaramfunguzo) tubiri two gushyiraho imfunguzo imwe ikoze nk’urukweto indi mu giti, mbishyikiriza Secrétaire muri Minisiteri y’Ingabo, kugeza n’ubu sindabona igisubizo kinyemeza ko Minisitiri byamugezeho.
Umwezi.net:
Nta kindi impano wamugeneye igamije cyangwa nawe ukeneye kumusaba impano nk’umuntu ukomeye mu gihugu?
K. Id:
Urabona burya iyo uteguriye umuntu ikintu kubwanjye nifuza ko nabonana nawe tukaganira.
Umwezi.net:
Ubwo urumva nimubonana uzamubwira iki?
K. Id:
Urabona nanjye ndi umuntu mukuru, ndengeje imyaka mirongo itanu, ntabwo nakubwira icyo naganira nawe n’ibanga ryajye nawe.
Umwezi.net:
Uvuze gutyo nagira amatsiko, ariko uvuze uti duhuye navugana nawe ku bintu ibi n’ibi, kuko iyi nkuru nawe azabanza ayisesengure amenye impamvu ushaka kuganira nawe, bitume yifuza ko mubonana koko.
K. Id:
Njyewe impamvu yanteye gutegurira Minisitiri iriya mpano, ni umuntu ukomeye mu gihugu cyacu, nyuma ya Perezida Kagame, hakurikiraho General James Kabarebe, mu bantu babohoje igihugu cyacu, ikimbabaje nuko ntaramenya niba ibyo namuteguriye byaramugezeho bijya bimpangayikisha kandi birambabaza cyane.
Umwezi.net:
Ugeze muri Minisiteri y’Ingabo icyo gihembo cya Ministre wagishyikirije nde, akaba ataragutumikiye.
K. Id:
Nagishyikirijje Umunyamabanga we aracyakira nyuma, yaho nsubirayo ambwira ko yabimugejejeho.
Umwezi.net:
Uzi amazina ye.
K. Id:
Ntayo nzi ariko namwe mwamfasha kuko n’abantu barabizi kuko nabyinjiranyemo bareba njya kwinjiramo nabyeretse umunyamabanga wa APR mbyereka na Perezida w’abafana ba APR, KABAGAMBE.
Umwezi.net:
Hari aho yagusinyiye ko abyakiriye.
K. Id:
Ntaho yansinyiye ariko yemeye ko mbimuhaye.
Umwezi.net:
Ufite ikihe kimenyetso kibyemeza, ubwo se aramutse ahakanye ati, ntabwo nabibonye wabigenza ute.
K. Id:
Nanjye nicyo ntegereje kumenya ko Nyakubahwa Minisitiri yamumbariza ko yamushyikirije ubutumwa namugejejeho.
Umwezi.net:
Buramutse butaramugezeho wabyifatamo ute.
K. Id:
Ubwo Secretaire yaba ahemutse.
Umwezi.net:
Ntakindi wongeraho.
K. Id:
Icyo nongeraho, nuko nshaka ko Nyakubahwa Minisitiri amenya ko namuteguriye impano, kandi ko nayigejeje muri Minisiteri ye. Murakoze cyane.
2 Comments
-
Uyu munyamakuru ndumva we yari ari mu iperereza.


text:
ISOMO RYA MBERE
Igitabo cy’Umuhanuzi Izayi (Iz 5, 1-7)
1Reka ndirimbire incuti yanjye, indirimbo y’uwo nkunda n’iy’umuzabibu we. Inkoramutima yanjye yari ifite umuzabibu, ku musozi urumbuka. 2Atabira ubutaka abukuramo amabuye, abuteramo ingemwe z’indobanure. Hagati mu muzabibu yubakamo umunara, acukuramo n’urwengero. Yizeraga ko uzera imbuto nziza, ariko wo wera imbuto mbi. 3None rero baturage ba Yeruzalemu, namwe bantu bo muri Yuda, nimunkiranure n’umuzabibu wanjye. 4Icyo nagombaga gukorera umuzabibu wanjye nkaba ntaragikoze ni iki ? Ko nari nywizeyeho imbuto nziza, ni kuki weze imbuto mbi ?
5Reka rero mbabwire uko nzagenzereza umuzabibu wanjye : nzawambura uruzitiro maze wonwe ; nsenye urukuta rwawo bawunyukanyuke. 6Nzawureka ube ikigunda, ntuzicirwa cyangwa ngo uhingirwe, uzameremo amahwa n’imifatangwe, nzabuze n’ibicu kuwugushaho imvura.
7Umuzabibu w’Uhoraho Umugaba w’ingabo ni inzu ya IsraheIi, ingemwe z’indobanure yakundaga zikaba abantu bo muri Yuda. Yari abatezeho ubutungane none baratemagurana ! Yari abategerejeho ubutabera, none abatishoboye baracura imiborogo !
ZABURI (Zab 80 (79), 9-10, 13-14, 15-16a, 19-20)
Inyik/ Uhoraho, itegereze umuzabibu wawe,
ngwino utabare umuryango wawe.
Mu Misiri wahagemuye umuzabibu,
wirukana amahanga ngo wongere uwutere.
Wawukijije ibyari biwubambiye,
na wo ushora imizi ukwira igihugu cyose.
Ni kuki waciye icyuho mu ruzitiro rwawo,
ukaba usoromwa n’abahisi n’abagenzi ;
amasatura ava mu ishyamba akawonona,
n’inyamaswa z’agasozi zikawurisha ?
Uhoraho, Mugaba w’ingabo dukundire ugaruke,
urebere mu ijuru witegereze,
maze utabare uwo muzabibu,
urengere igishyitsi witereye.
Bityo ntituzongera kuguhungaho,
uzatubeshaho twiyambaze izina ryawe.
Uhoraho, Mugaba w’ingabo tuzahure,
ubengeranishe uruhanga rwawe maze dukire.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 4, 6-9)
Bavandimwe, 6ntimugire ikibahagarika umutima, ahubwo nimumenyeshe Imana icyo mukeneye cyose muyisenga, muyinginga, munayishimira. 7Maze amahoro y’Imana arenze icyitwa ubwenge cyose, ahore mu mitima no mu bitekerezo byanyu muri Kristu Yezu. 8Ahasigaye bavandimwe, icyitwa icy’ukuri cyose kimwe n’igikwiye kubahwa, igitunganye, ikitagira inenge, igikwiye gukundwa no kuratwa, mbese icyitwa ingeso nziza cyose kandi gikwiriye ishimwe, abe ari cyo muharanira. 9Ibyo nabigishije kandi mwemeye, ibyo mwanyumvanye kandi mwambonanye mujye mubikora, maze lmana y’amahoro izahorane namwe.
IBANGONDIRIMBO RlBANZIRIZA IVANJILl (Heb 1, 2 ; Mt 21, 42)
Alleluya Alleluya.
Muri iyi minsi Imana itubwirisha Umwana wayo,
We yageneye kwegurirwa byose :
icyo ni igikorwa cya Nyagasani.
Alleluya.
IVANJILI
+ Matayo (Mt 21, 33-43)
Muri icyo gihe, Yezu abwira abatware b’abaherezabitambo n’Abafarizayi ati 33«Nimwumve undi mugani. Habayeho umuntu wari ufite umurima, awuhingamo imizabibu, awuzengurutsa uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo. 34Igihe cy’isarura cyegereje, atuma abagaragu be ku bahinzi kugira ngo bahabwe ibyatamurima. 35Ariko abahinzi bafata abagaragu be, umwe baramukubita, undi baramwica, undi bamutera amabuye, 36Nuko arongera yohereza abandi bagaragu baruta aba mbere ubwinshi, na bo babagenza batyo. 37Hanyuma abatumaho umwana we yibwira ati ‘Umwana wanjye we ntacyo bazamutwara.’ 38Ariko abahinzi babonye umwana we barabwirana bati ‘Dore uzamuzungura ; nimuze tumwice maze tuzazungure ibye !’ 39Nuko baramufata, bamwigiza hirya y’imizabibu baramwica. 40Aho nyir’imizabibu azahindukirira, azagenzereza ate abo bahinzi ?» 41Baramusubiza bati «Abo batindi azabica urw’abagome, maze imizabibu ye ayatire abandi bahinzi bazajya bamuha ibyatamurima uko isarura rigeze.» 42Nuko Yezu arababwira ati «Ntimwigeze musoma mu Byanditswe ngo ‘Ibuye ryajugunywe n’abubatsi ryabaye insanganyarukuta ; icyo gikorwa cya Nyagasani cyatubereye igitangaza.’ 43Nicyo gituma mbabwira nti ‘Ingoma y’lmana muzayinyagwa, maze ihabwe ihanga rizayibyaza imbuto.’ »


text:
ISOMO RYA MBERE
Umuhanuzi Izayi (Iz 49, 1-6)
1Birwa nimunyumve; bihugu bya kure muntege amatwi! Uhoraho yampamagaye ntaravuka; nkiri mu nda ya mama, izina ryanjye yararivugaga. 2Umunwa wanjye yawugize nk’inkota ityaye, ankinga mu gacucu k’ikiganza cye, angira nk’umwambi utyaye ampisha mu mutana we. 3Yarambwiye ati «Uri umugaragu wanjye, (Israheli), ni wowe nzagaragarizamo ikuzo ryanjye. » 4Ariko jye naribwiraga nti «Naruhiye ubusa, mvunwa n’ibidafite akamaro.» Nyamara Uhoraho ni we uzandenganura, igihembo nagiteguriwe iruhande rw’Imana yanjye. 5None ngaha Uhoraho yabyivugiye, we wandemeye kumubera umugaragu kuva nkiri mu nda ya mama, kugira ngo mugarurire Yakobo, mukorakoranyirize Israheli; guhera ubu rero mfite ubutoni kuri Uhoraho, ububasha bwanjye bukaba ari Imana yanjye. 6Yaranbwiye ati «Gusubiranya imiryango ya Yakobo no kugarura abarokotse ba Israheli, ibyo ntibihagije ku mugaragu wanjye; ahubwo nakugeneye kuba urumuri rw’amahanga, kugira ngo umukiro wanjye usakare kugera mu mpera z’isi.»
ZABURI (Zab 71 (70), 1-2,3, 5a.6, 15.17)
Inyik/ Nzamamaza umutsindo wawe n’agakiza kawe,
ubuziraherezo!
Uhoraho, ni wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe;
wiyemeje kunkiza,
wowe rutare rwanjye rw’intamenwa.
Ni wowe mizero yanjye Nyagasani,
narakwisunze kuva nkivuka,
unyitorera nkiva mu nda ya mama,
ni cyo gituma nzahora ngusingiza.
Nzatangaza ukuntu uri indahemuka,
iminsi yose namamaze agakiza kawe,
kuko ibyiza byawe bitagira ingano.
Mana, wanyiyigishirije kuva mu buto bwanjye,
na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI
Uragasingizwa Nyagasani,
wowe Mwami uganje mu ikuzo iteka ryose!
Habwa ikuzo Kristu, Umwami wacu,
wowe wumviye Imana So wemera kubambwa ku musaraba,
boshye umwana w’intama bajyanye mu ibagiro.
Uragasingizwa Nyagasani,
wowe Mwami uganje mu ikuzo iteka ryose!
IVANJILI
+ Yohani (Yh 13, 21-33.36-38)
Yezu agiye kuva kuri iyi si ngo asange Se, igihe yari ku meza hamwe n’abigishwa be, 21ashenguka umutima maze avuga yemeza ati «Ndababwira ukuri koko: umwe muri mwe agiye kungambanira.» 22Abigishwa be batangira kurebana, bibaza uwo ashaka kuvuga. 23Nuko umwe mu bigishwa, uwo Yezu yakundaga, akaba yegamiye Yezu ku gituza. 24Simoni Petero amwicira ijisho, aramubwira ati «Mubaze uwo avuga uwo ari we.» 25Wa mwigishwa uko yakegamye mu gituza cya Yezu, aramubwira ati «Nyagasani, uwo uvuze ni nde?» 26Yezu aramusubiza ati «Ni uwo ngiye gukoreza umugati nkawumuha.» Nuko akoza ikimanyu cy’umugati, agihereza Yuda mwene Simoni Isikariyoti. 27Yuda ngo amare kwakira uwo mugati, Sekibi amwinjiramo. Nuko Yezu aramubwira ati «Ibyo ugiye gukora bigire vuba.» 28Ariko mu bari aho ku meza, ntihagira umenya ikimuteye kuvuga ibyo. 29Kubera ko Yuda yari asanzwe ari umubitsi, bamwe bakeka ko Yezu yashatse kumubwira ngo ajye kugura iby’umunsi mukuru, cyangwa se ngo agire icyo aha abakene. 30Amaze kumira icyo kimanyu cy’umugati aherako asohoka. Hari nijoro.
31Yuda amaze kugenda, Yezu aravuga ati «Ubu rero Umwana w’umuntu ahawe ikuzo, n’Imana iherewe ikuzo muri we. 32Ubwo rero Imana iherewe ikuzo muri we, n’Imana izamuha ikuzo muri yo, kandi dore iri hafi yo kumukuza. 33Twana twanjye, ndacyari kumwe namwe igihe kigufi; muzanshaka, maze nk’uko nabibwiye Abayahudi nti ‘Aho ngiye ntimushobora kuhajya’, namwe ubu ni byo mbabwiye.» 36Simoni Petero aramubwira ati «Nyagasani, ugiye kujya he?» Yezu aramusubiza ati «Aho ngiye kujya ubu ngubu ntushobora kuhankurikira; ariko amaherezo uzahankurikira.» 37Petero aramubwira ati «Mwigisha, ubu se nabuzwa n’iki kugukurikira? No kugupfira nagupfira!» 38Yezu aramusubiza ati «Uzampfira? Ndakubwira ukuri koko: isake ntiza kubika, utaranyihakana gatatu.»


text:
N’akababaro kenshi Perezida wa Leta Zunze ubumwe za Amerika Barack Obama yagaragaje ko yakozwe ku mutima n’urupfu rw’abakristo 9 bazize igitero cyagabwe ku itorerero rya Metodiste mu majyepfo y’umujyi wa Carolina, Kuri uyu wa Gatatu
Mu ijambo rye Perezida Obama yavuze ko atishimira abantu bahohotera abandi babavutsa ubuzima. Agaragaza ko ibyabaye birenze urugero, kuko ubusanzwe umuntu ajya mu rusengero agiye gushaka umutuzo n’amahoro. Biba bibi rero iyo yambuwe ubuzima bwe n’ inkozi z’ ibibi. Yagize ati "Urupfu urwo ari rwo rwose rurababaza, ariko uru rwo rurarenze. Hari ikintu kibabaje kandi gishengura umutima kurenza ibindi kuri bene uru rupfu; ni uko biba byabereye ahantu hashakirwa amahoro n’umutuzo. Ahantu ho gusengera Imana."
Nkuko tubikesha ikinyamakuru The Christianpost, Iki gitero cyahitanye Umushumba w’iri torero risengeramo abirabura, witwa Reverend Clementa Pinckney n’abandi ba kristo 8 bari kumwe nawe mu rusengero; biga ijambo ry’ Imana.
Reverend Pinckney n’ iteraniro rye bari bazi icyo gukorana n’ umwuka bivuze. Abakristo bo muri iri torero, bakoraga ibishoboka byose ngo bafashe bagenzi babo babazengurutse, baba abo basengana n’abo badasengana. Obama yagize ati "Bakinguriraga imiryango umuntu wese ubagannye ashaka kubohoka no gukizwa. Iri torero rifite umumaro wo gufasha abantu Kuva mu bishashi by’umuriro, mu bihe bibi, mu bihe by’umwijima. Gutanga ikizere kubaturage bo muri Charlestone."
Usibye iki gitero cyagabwe n’abagabo bari bitwaje intwaro bari mu kigero cy’imyaka 21 cyahitanye abantu umunani na pasitori wabo, iri torero ryagiye rihura n’ibibazo bikomeye cyane; kuko mu mwaka w’ 1816, nk’itorero ryambere ry’abirabura ryateranye muri Leta Zunze Ubumwe za Amerika, ryahuye n’akaga gakomeye aho ryagabweho ibitero bikomeye.
Abasengera muri iri torero bahura n’ ibigeragezo bikomeye kuko baba batishimiwe muri uyu mugi. Bahura cyane n’ivangura rishingiye ku ruhu. Mu myaka isaga 200 rimaze abakristo baryo ntibajya badohoka ngo bave ku Mana nubwo bahura n’ibigeragezo bikomeye.
Akenshi abiringiye Umwami bahura n’ibibarushya. Gupfusha, intambara, ibigeragezo by’uburyo butandukanye. Ariko dufite ihumure ko Yesu yiteguye kuzahoza amarira abamwizera bose. Mbese wowe wizeye Umwami?. "Izahanagura amarira yose ku maso yabo kandi urupfu ntiruzabaho ukundi cyangwa gutaka cyangwa kuribwa ntibizabaho ukundi kuko ibya mbere bishize" - Ibyahishuwe 21:4.